'Bring ons mense terug' uit Wuhan - Cyril | Netwerk24
'Bring ons mense terug' uit Wuhan - Cyril
10 Maart 2020 20:15
“Bring ons jong mense veilig terug.”
Dit was Dinsdagaand pres. Cyril Ramaphosa se boodskap aan die personeel wat 122 Suid-Afrikaners in Wuhan, China, gaan haal.
Ramaphosa en dr. Zweli Mkhize, minister van gesondheid, het Dinsdagaand self die geriewe by die O.R. Tambo-lughawe geïnspekteer.
#ZweliMkhize: quarantine period for people arriving from China is a health requirement. They are not sick. There is no need to fear #COVID19
— Dr Zweli Mkhize (@DrZweliMkhize) March 10, 2020
Die president het daarna sy dankbaarheid uitgespreek teenoor die Suid-Afrikaanse span wat na China sal reis. Die span bestaan uit weermaglede, sowel as 15 amptenare van die departement van gesondheid.
Ramaphosa het beklemtoon dat die span nie siek mense in China gaan haal nie, maar wel gesonde Suid-Afrikaanse burgers wat wil terugkeer.
Ramaphosa, wat kort vooraf ingestem het om die span te gaan groet voor hul vertrek, sê die regering het 'n inklusiewe benadering wat die bekamping van die koronavirus (Covid-19) betref en Mkhize en ander gaan slapelose nagte hê totdat die vliegtuig veilig terugkeer.
Ramaphosa het benadruk dat niemand wat siek is terug na Suid-Afrika gebring gaan word nie en dat Covid-19 nie sal versprei by die geriewe waar die Suid-Afrikaners van Wuhan af in kwarantyn gehou sal word nie. Passasiers wat in die land aankom het gesê hulle is beïndruk deur die streng beheermaatreëls by die lughawens en Ramaphosa sê hy is ook beïndruk ná die inspeksie en is oortuig dat die departement van gesondheid gereed is om die virus te hanteer.
Vliegtuig styg op om SA’ers in Wuhan te gaan haal
'Bitter moeilike besluit': SA onnie sê nee vir ontruiming uit Wuhan